Az Elnökség határozata az Európai Parlament dokumentumaihoz való nyilvános hozzáférésről

(2001/C 374/01)

AZ ELNÖKSÉG,

tekintettel az EK-Szerződés 255. cikkének (2) és (3) bekezdésére,

tekintettel az Európai Parlament, a Tanács és a Bizottság dokumentumaihoz való nyilvános hozzáférésről szóló, 2001. május 30-i 1049/2001/EK európai parlamenti és tanácsi rendeletre és különösen annak 11., 12. és 18. cikkére,

tekintettel az Európai Parlament eljárási szabályzata 22. cikkének (2) bekezdésére, 171. cikkének (1) bekezdésére, 172. cikkére és VII. mellékletére,

mivel az 1049/2001/EK rendelettel megállapították a dokumentumokhoz való hozzáférést szabályozó általános elveket az EK-Szerződés 255. cikke (2) bekezdésének megfelelően;

mivel az Európai Parlament a 2001. november 13-i határozattal kiigazította eljárási szabályzatát az EK-Szerződés 255. cikke (3) bekezdésének és az 1049/2001/EK rendelet 18. cikke (1) bekezdésének megfelelően;

mivel az Európai Parlament eljárási szabályzata 172. cikkének (2), (3) és (4) bekezdése alapján az Elnökségnek szabályokat kell elfogadni a dokumentumok nyilvántartásának létrehozásáról, a hozzáférésre vonatkozó rendelkezések megállapításáról és az ilyen dokumentumok kezelésével megbízott hatóságok meghatározásáról;

mivel az Európai Parlament dokumentumaihoz való nyilvános hozzáférésről szóló, 1977. július 10-i elnökségi határozat és a dokumentumok átadásáért fizetendő díjakról szóló, 1998. április 17-i elnökségi határozat az Európai Parlament fentiekben említett 2001. november 13-i határozatával hatályát vesztette;

mivel a dokumentumok átadására vonatkozó díjak rendszerével kapcsolatos intézkedéseket a 1049/2001/EK rendelet 10. cikkének rendelkezéseivel össze kell hangolni abból a célból, hogy meghatározzák a nagyon nagy terjedelmű dokumentumok átadásánál a kérelmező által fizetendő további költségeket;

mivel az Európai Parlament dokumentumai nyilvántartásának működéséhez kapcsolódó intézkedéseket egyetlenegy határozatban célszerű összegezni annak érdekében, hogy a polgárok számára megkönnyítsék az áttekinthetőséget,

A KÖVETKEZŐKÉPPEN HATÁROZOTT:

I. CÍM

DOKUMENTUM-NYILVÁNTARTÁS

1. cikk

Létrehozás

(1) Az 1049/2001/EK rendelet 11. cikke (2) bekezdésének és az eljárási szabályzat 172. cikke (3) bekezdésének megfelelően az Európai Parlamenten belül dokumentum-nyilvántartást kell létrehozni.

(2) Az ilyen módon létrehozott dokumentum-nyilvántartás az 1049/2001/EK rendelet alkalmazásának napjától (2001. december 3.) az Európai Parlament által készített vagy átvett dokumentumokra vonatkozó, hivatkozást szolgáló adatokat tartalmazza.

(3) Ezek a hivatkozások képezik a "dokumentum azonosítási okmányát", amely nemcsak az 1049/2001/EK rendelet 11. cikkének (2) bekezdésében meghatározott adatokat tartalmazza, hanem – amennyire lehetséges – azokat az adatokat is, amelyek lehetővé teszik a következők azonosítását: az egyes dokumentumokat létrehozó hatóságokra vonatkozó hivatkozások, azok a nyelvek, amelyeken a dokumentum rendelkezésre áll, a dokumentum státusza, a dokumentum kategóriája és a dokumentum tárolási helye.

2. cikk

Célkitűzések

A dokumentum-nyilvántartást úgy kell felépíteni, hogy az a következőket biztosítsa:

- egységes hivatkozási rendszer használata,

- a dokumentumokhoz – különösen a jogalkotási dokumentumokhoz – való közvetlen hozzáférés elektronikus formában,

- az elektronikus úton nem hozzáférhető dokumentumok azonosítása,

- a kérelmezők által nem megfelelően meghatározott dokumentumok keresése,

- azoknak a dokumentumoknak az azonosítása, amelyek tekintetében a nyilvános hozzáférés az 1049/2001/EK rendelet 4. és 9. cikkében meghatározott korlátozásokra is figyelemmel valósulhat meg,

- a bizalmas dokumentumok nyilvántartása, a fent említett rendelet 9. cikkében meghatározott korlátozások betartásával.

3. cikk

Működés

A dokumentum-nyilvántartás kezeléséért felelős szolgálat:

- ellenőrzi az Európai Parlament által készített vagy átvett dokumentumok nyilvántartását,

- átveszi az írásbeli vagy elektronikus formájú, hozzáférés iránti kérelmeket, és nyilvántartást vezet a válaszadásra rendelkezésre álló tizenöt munkanapos határidő betartása céljából,

- átvételi elismervényt küld ki,

- segítséget nyújt a kérelmezőknek kérelmük tartalmának tisztázása céljából,

- segítséget nyújt a kérelmezőknek a már közzétett dokumentumokhoz való hozzáférést illetően,

- továbbítja a hozzáférés iránti kérelmeket a felelős szolgálat vagy felhatalmazással rendelkező személy felé abban az esetben, ha a kérelem olyan dokumentumra vonatkozik, amely nem szerepel a nyilvántartásban, vagy olyan dokumentumra, amelyhez a hozzáférés az 1049/2001/EK rendelet 4. és 9. cikkében meghatározott korlátozásokra is figyelemmel lehetséges,

- tanácskozik a kérelmezőkkel abban az esetben, ha a kérelem nagyon hosszú vagy összetett dokumentumokra vonatkozik.

4. cikk

Dokumentumok nyilvántartásba vétele

(1) Az Európai Parlament által készített bármely dokumentumot a lehető leghamarabb bejegyzik a dokumentum-nyilvántartásba. A főtitkár elfogadja a szükséges belső végrehajtási intézkedéseket annak biztosítására, hogy az Európai Parlament által készített valamennyi dokumentum bekerüljön a nyilvántartásba.

(2) Ebben a vonatkozásban az Európai Parlament az eljárási szabályzata 172. cikke (2) bekezdésében említett dokumentumainak a dokumentum-nyilvántartásba történő felvételéért az a szerv vagy szolgálat felel, amely a dokumentumot létrehozta.

(3) A jogalkotási eljárás vagy a parlamenti tevékenység keretében készített dokumentumokat benyújtásuk vagy nyilvánosságra hozataluk után azonnal bejegyzik a nyilvántartásba.

(4) Az egyéb dokumentumokat, amelyek az Európai Parlament Főtitkársága igazgatási szolgálatainak illetékességébe tartoznak, lehetőség szerint a létrehozó szolgálat engedélyének megadását követően azonnal felveszik a dokumentum-nyilvántartásba.

(5) Bármely dokumentumot, amelyet az Európai Parlament az 1049/2001/EK rendelet 3. cikkének értelmében egy harmadik féltől átvesz, az Elnökségi postaszolgálat útján továbbítanak a dokumentum-nyilvántartás számára, amelybe felveszik azt, kivéve ha a fenti rendelet 9. cikke szerint minősített dokumentumról van szó, amely esetben az abban a cikkben előírt korlátozásokat be kell tartani.

5. cikk

Közvetlenül hozzáférhető dokumentumok

(1) A jogalkotási eljárás keretében az Európai Parlament által készített vagy átvett minden dokumentumnak elektronikus formában a polgárok számára hozzáférhetőnek kell lennie, az 1049/2001/EK rendelet 4. és 9. cikkében meghatározott korlátozásokra is figyelemmel.

(2) Ebben a vonatkozásban az Európai Parlament a nyilvántartáson keresztül az összes jogalkotási dokumentumot hozzáférhetővé teszi, biztosítva a polgárok részére a dokumentumok teljes szövegéhez való hozzáférést.

(3) Az Európai Parlament ezt a nyilvántartást az "Europarl" portálon elektronikusan hozzáférhetővé teszi, és on-line segítséget nyújt a polgárok számára a dokumentumokhoz való hozzáférésre vonatkozó kérelmek benyújtásával kapcsolatos szabályok tekintetében.

(4) Az egyéb dokumentumokat, különösen egy-egy politika vagy stratégia kidolgozására vonatkozó dokumentumokat – amennyire lehetséges – közvetlenül hozzáférhetővé kell tenni.

(5) A közvetlenül hozzáférhető dokumentumok kategóriáit egy, az Európai Parlament által elfogadott és az eljárási szabályzatához mellékelt listán sorolják fel. A listán nem szereplő dokumentumok írásbeli kérelem alapján lesznek hozzáférhetők.

6. cikk

Kérelem alapján hozzáférhető dokumentumok

(1) Az Európai Parlament által a jogalkotási eljáráson kívül készített vagy átvett dokumentumok – amennyire lehetséges – a nyilvántartáson keresztül közvetlenül hozzáférhetőek a polgárok számára, az 1049/2001/EK rendelet 4. és 9. cikkében meghatározott korlátozásokra is figyelemmel.

(2) Amennyiben egy dokumentumnak a dokumentum-nyilvántartásba történő felvétele nem teszi lehetővé a teljes szöveghez való közvetlen hozzáférést, vagy azért, mert a dokumentum elektronikus úton nem áll rendelkezésre, vagy mert az 1049/2001/EK rendelet 4. és 9. cikkében meghatározott kivételek alkalmazandók, akkor a kérelmező írásban vagy az Europarl honlapon rendelkezésre álló elektronikus formanyomtatványon keresztül kérheti a dokumentumhoz való hozzáférést. Az Európai Parlament vagy engedélyezi a dokumentumhoz való hozzáférést, vagy írásban megindokolja annak teljes vagy részleges elutasítását.

(3) Az Európai Parlament által az 1049/2001/EK rendelet hatályba lépése előtt készített vagy átvett, és ezáltal a dokumentum-nyilvántartásban rendelkezésre nem álló dokumentumok írásbeli kérelem alapján hozzáférhetők, a fent említett rendelet 4. és 9. cikkében meghatározott korlátozásokra is figyelemmel.

7. cikk

Dokumentumok tárolása

(1) Minden dokumentumot elmentenek a dokumentum-nyilvántartás adatbázisának archívumába. Ez az adatbázis, amely az Európai Parlament által készített valamennyi dokumentumot tartalmazza, másolatot küld ezekről az adatokról és dokumentumokról az Európai Parlament történeti levéltárába (ARCDOC).

(2) Amíg a nyilvántartásba felveendő dokumentumok archiválására tervezett adatbázis még nem működőképes, a nyilvántartásért felelős szolgálat az Európai Parlament meglévő rendszereit és adatbázisait használja, és tevékenységét ez utóbbiakkal való kapcsolatok létrehozatalára korlátozza abból a célból, hogy a szükséges adatokat kinyerje és a dokumentumok teljes szövegét hozzáférhetővé tegye.

II. CÍM

ALAPKÉRELMEK

8. cikk

Az alapkérelem benyújtása

(1) Az Európai Parlament dokumentumaihoz való hozzáférésre vonatkozó kérelmet írásban vagy elektronikus úton lehet benyújtani az EK-Szerződés 314. cikkében felsorolt nyelvek egyikén.

(2) A kérelmet kielégítő pontossággal kell megfogalmazni, és annak tartalmaznia kell különösen a kért dokumentum vagy dokumentumok azonosítását lehetővé tevő információkat, valamint a kérelmező nevét és címét.

(3) Amennyiben egy kérelem nem kielégítően pontos, az Európai Parlament felkéri a kérelmezőt, hogy pontosítsa azt, és segítséget nyújt neki ebben.

(4) A kérelmező nem köteles kérelmét indokolni.

9. cikk

Írásbeli kérlemek feldolgozása

(1) Az Európai Parlament birtokában lévő dokumentumhoz való hozzáférésre vonatkozó kérelmet – elnökségi postaszolgálaton történő iktatása napján – elküldik a dokumentum-nyilvántartás kezeléséért felelős szolgálatnak, amely visszaigazolja a kérelem átvételét, megfogalmazza a választ, és az előírt határidőn belül átadja a dokumentumot.

(2) Amennyiben a kérelem az Európai Parlament által készített olyan dokumentumra vonatkozik, amelyre az 1049/2001/EK rendelet 4. cikkében meghatározott kivételek egyike alkalmazandó, a dokumentum-nyilvántartásért felelős szolgálat felveszi a kapcsolatot a dokumentumot létrehozó szolgálattal vagy szervvel, amely öt munkanapon belül javaslatot tesz a kérelemmel kapcsolatos további intézkedésekre.

(3) Amennyiben a terjesztéssel kapcsolatban felmerülő kétség harmadik felektől származó dokumentumokra vonatkozik, az Európai Parlament konzultációt folytat az utóbb említett felekkel, és öt munkanapot biztosít számukra, hogy ezalatt ismertessék álláspontjukat annak megállapítása céljából, hogy alkalmazandó-e az 1049/2001/EK rendelet 4. cikkében meghatározott kivételek valamelyike.

(4) Amennyiben az Európai Parlamentnek benyújtott hozzáférés iránti kérelem olyan dokumentumra vonatkozik, amelyet az azt létrehozó intézmény még nem hozott nyilvánosságra, az Európai Parlament a dokumentumért felelős intézménynek öt munkanapot biztosít, hogy ezalatt kifejezze a dokumentum terjesztésével kapcsolatos esetleges fenntartását.

(5) Amennyiben öt munkanapon belül nem érkezik válasz, az Európai Parlament tovább folytatja az eljárást.

10. cikk

Elektronikus úton benyújtott kérelmek feldolgozása

(1) Az elektronikus úton benyújtott kérelmet az Európai Parlament internetes honlapján megadott címre kell továbbítani, lehetőség szerint az elektronikus formanyomtatvány és az ilyen típusú kérelmek benyújtásának megkönnyítésére kialakított on-line segítőrendszer használatával.

(2) Az Európai Parlament internetes honlapjára (Europarl) elektronikus úton küldött kérelmet iktatás és további intézkedések céljából automatikusan továbbítják a dokumentum-nyilvántartásért felelős szolgálat felé.

(3) Az elektronikus úton kapott és az e határozat 8. cikkében meghatározott valamennyi szükséges információt tartalmazó kérelem esetén a kérelmező automatikusan átvételi elismervényt kap.

(4) Az e határozat 9. cikkének (2) bekezdésében és az azt követő bekezdésekben meghatározott, az írásban benyújtott alapkérelmek feldolgozására vonatkozó eljárásokat az elektronikus úton benyújtott kérelmekre is alkalmazni kell.

11. cikk

Válaszadási határidő

(1) A kérelem iktatásától számított tizenöt munkanapon belül a dokumentum-nyilvántartásért felelős szolgálat hozzáférést biztosít a kért dokumentumhoz, és ugyanezen a határidőn belül rendelkezésre bocsátja azt.

(2) Amennyiben az Európai Parlament nem tud a kért dokumentumhoz hozzáférést biztosítani, a kérelmezőt írásban értesíti a kérelem teljes vagy részleges elutasításának okairól, és tájékoztatja a kérelmezőt egy megerősítő kérelem benyújtásához való jogáról.

(3) Ebben az esetben a kérelmezőnek a válasz kézhezvételétől számított tizenöt munkanap áll rendelkezésére a megerősítő kérelem benyújtására.

(4) Kivételes esetekben, amikor a kérelem nagyon hosszú dokumentumra vagy nagyszámú dokumentumra vonatkozik, az e cikk (1) bekezdésében meghatározott határidő tizenöt munkanappal meghosszabbítható, feltéve hogy a kérelmezőt előre értesítették és részletes indokolással szolgáltak.

(5) Amennyiben az Európai Parlament a válaszadást az előírt határidőn belül elmulasztja, a kérelmezőnek joga van megerősítő kérelem benyújtására.

(6) Az 1049/2001/EK rendelet 7. cikkében meghatározott tizenöt munkanapos határidő az alapkérelem iktatásának napjától kezdődik.

12. cikk

Illetékes hatóság

(1) Az Európai Parlamenthez intézett alapkérelmeket az elnök és a dokumentumokhoz való hozzáférésre vonatkozó kérelmek kezelésének felügyeletéért felelős alelnök felügyelete mellett a főtitkár kezeli, az Európai Parlament eljárási szabályzata 172. cikke (6) bekezdésében meghatározottak szerint.

(2) Az alapkérelmekre vonatkozó kedvező válaszokat maga a főtitkár vagy az általa meghatalmazott személy küldi meg a kérelmezőnek.

(3) Egy alapkérelem elutasításáról, amely tartalmazza az indokok ismertetését, a dokumentumot létrehozó szolgálat vagy szerv javaslata alapján a főtitkár határoz. Minden, a hozzáférés megtagadására vonatkozó határozatot tájékoztatásul továbbítanak az Európai Parlament Elnökségéhez.

(4) A főtitkár bármikor a Jogi Szolgálat és/vagy az adatvédelemért felelős tisztviselő elé terjesztheti a kérelmet.

III. CÍM

MEGERŐSÍTŐ KÉRELMEK

13. cikk

Benyújtás

(1) Megerősítő kérelemmel írásban vagy elektronikus úton lehet az Európai Parlamenthez fordulni a kért dokumentumhoz való hozzáférésre vonatkozó teljes vagy részleges elutasítás kézhezvételétől számított tizenöt munkanapon belül, illetve az alapkérelemre adott bármilyen válasz hiányában.

(2) A megerősítő kérelmet az e határozat 8. cikkében megállapított formai követelményeknek megfelelően kell megfogalmazni.

14. cikk

Feldolgozás

(1) A megerősítő kérelmeket az e határozat írásbeli vagy elektronikus formájú kérelmekre vonatkozó 9. cikke (1) bekezdésében és 10. cikke (2) bekezdésében megállapított szabályoknak megfelelően iktatják.

(2) A dokumentum-nyilvántartás átvételi elismervényt továbbít a kérelmezőnek, és elindítja az e határozat 9. és 10. cikkében leírt mechanizmusokat az Európai Parlament válaszának előkészítése céljából.

(3) A kérelem iktatásától számított tizenöt munkanapon belül az Európai Parlament vagy hozzáférést biztosít a dokumentumhoz, vagy írásban értesíti a kérelmezőt a kérelem teljes vagy részleges elutasításának okairól.

(4) Kivételes esetekben, amikor a kérelem nagyon hosszú dokumentumra vagy nagyszámú dokumentumra vonatkozik, az előző bekezdésben meghatározott határidő tizenöt munkanappal meghosszabbítható, feltéve hogy a kérelmezőt előre értesítették és részletes indoklással szolgáltak.

15. cikk

Illetékes hatóság

(1) A megerősítő kérelemre adandó válasz az Európai Parlament Elnökségének feladata.

(2) A dokumentumokhoz való hozzáférésre vonatkozó kérelmek kezelésének felügyeletéért felelős alelnök – a főtitkár javaslata alapján – határozati javaslatot nyújt be az Elnökségnek.

(3) Ebben a vonatkozásban a főtitkár az ügyet a Jogi Szolgálat és/vagy az adatvédelemért felelős tisztviselő elé terjeszti, akik három munkanapon belül véleményt nyilvánítanak.

(4) Az 1049/2001/EK rendelet 8. cikkében megállapított, a válaszra rendelkezésre álló kötelező tizenöt munkanapos határidő teljesítése érdekében az Elnökség bármely, megerősítő kérelemre vonatkozó határozat meghozatalát átruházhatja a dokumentumokhoz való hozzáférésre vonatkozó kérelmek kezelésének felügyeletéért felelős alelnökre.

16. cikk

Jogorvoslatok

(1) Amennyiben az Európai Parlament teljesen vagy részlegesen elutasít egy dokumentumhoz való hozzáférést, értesíti a kérelmezőt a számára lehetőségként fennálló jogorvoslatokról, nevezetesen: bírósági eljárás indítása az intézménnyel szemben és/vagy panasz benyújtása az ombudsmannál, az EK-Szerződés 230. és 195. cikkében meghatározott feltételek alapján.

(2) Az előírt határidőn belüli válaszadás elmulasztása elutasító válasznak tekintendő, és feljogosítja a kérelmezőt, hogy az előző bekezdésben megállapított feltételek mellett keresetet vagy panaszt nyújtson be.

IV. CÍM

MINŐSÍTETT DOKUMENTUMOK NYILVÁNTARTÁSA ÉS AZ AZOKHOZ VALÓ HOZZÁFÉRÉS

17. cikk

Minősített dokumentumok nyilvántartása

(1) Az 1049/2001/EK rendelet 9. cikke értelmében az intézményektől, ügynökségektől, tagállamoktól, harmadik országoktól vagy nemzetközi szervezetektől származó, minősített dokumentumok nyilvántartása az azokat létrehozó hatóság előzetes engedélyétől függ.

(2) Ebben a vonatkozásban az a hatóság, amely a minősített dokumentumot létrehozta, a legalkalmasabb csatornán keresztül közvetlenül az Európai Parlament elnökének továbbítja a dokumentumot, biztosítva a dokumentum tartalmának bizalmas jellegét.

(3) Egy-egy minősített dokumentum továbbítását az azt létrehozó hatóság nyilatkozata kíséri, amely ismerteti e hatóság álláspontját a dokumentum nyilvántartásának és terjesztésének engedélyezésére vonatkozóan.

(4) Amennyiben a dokumentumot létrehozó hatóság beleegyezik, hogy egy ilyen dokumentumot felvegyenek az Európai Parlament dokumentum-nyilvántartásába, az elnök hatáskörébe tartozik annak eldöntése, mely hivatkozások jelenhetnek meg a dokumentum-nyilvántartásban. Az elnök konzultációt folytat a dokumentumokhoz való hozzáférésre vonatkozó kérelmek kezelésének felügyeletéért felelős alelnökkel, a főtitkárral vagy – adott esetben – az érintett bizottság elnökével.

(5) Az Európai Parlament által készített bármely dokumentum, amely egy, az 1049/2001/EK rendelet 9. cikkének értelmében minősített dokumentumra vonatkozik, csak az elnök engedélyével kerül nyilvántartásra és kiadásra. Az ilyen dokumentumra vonatkozó hivatkozásokat az előző bekezdésben megállapított feltételek mellett határozzák meg.

(6) Amennyiben az intézmények valamelyike kétségét fejezi ki az Európai Parlament által kapott dokumentumok bizalmas jellegét illetően, az ügyet az 1049/2001/EK rendelet 15. cikkének (2) bekezdése által létrehozott intézményközi bizottság elé utalják.

18. cikk

A hozzáférésre vonatkozó kérelmek feldolgozása

(1) Az 1049/2001/EK rendelet 9. cikke értelmében minősített dokumentumokhoz való hozzáférésre vonatkozó valamennyi – írásban vagy elektronikus formában benyújtott – kérelmet az e határozat 9. cikkének (1) bekezdésében vagy 10. cikkének (2) bekezdésében megállapított szabályoknak megfelelően iktatják.

(2) A főtitkár a minősített dokumentumokhoz való hozzáférésre vonatkozó kérelmeket az elnöknek továbbítja. A kérelemre adandó válasz – akár az alapkérelem, akár a megerősítő kérelem szakaszában – az Elnökség feladata, amely ezt a feladatot az Európai Parlament eljárási szabályzata 22. cikkének (10) bekezdése alapján átruházhatja az elnökre. Ezekben az esetekben az elnök konzultációt folytat a dokumentumokhoz való hozzáférésre vonatkozó kérelmek kezelésének felügyeletéért felelős alelnökkel, a főtitkárral vagy – adott esetben – az érintett bizottság elnökével.

(3) Az 1049/2001/EK rendelet 7. és 8. cikkében megállapított tizenöt munkanapos határidő az alapkérelem vagy a megerősítő kérelem iktatásának napjától számítandó.

19. cikk

Felhatalmazással rendelkező személyek

(1) A minősített dokumentumok megismerésére felhatalmazással rendelkező személyek a következők: az Európai Parlament elnöke, a dokumentumokhoz való hozzáférésre vonatkozó kérelmek kezelésének felügyeletéért felelős alelnök, a közvetlenül érintett bizottság elnöke és a főtitkár, kivéve ha az egyéb intézményekkel fennálló megállapodások külön felhatalmazást írnak elő.

20. cikk

Minősített dokumentumok védelme

(1) Az 1049/2001/EK rendelet 9. cikke szerinti minősített dokumentumok az Európai Parlamenten belüli bizalmas kezelésük biztosításának érdekében szigorú biztonsági szabályok alá esnek.

(2) Ebben a vonatkozásban a főtitkár szabályzattervezetet nyújt be az Elnökségnek, figyelembe véve a Bizottsággal és a Tanáccsal fennálló kapcsolatokat és megállapodásokat.

(3) Az Elnökség által elfogadott javaslatot a plenáris ülés elé terjesztik jóváhagyásra, és az így elfogadott szöveget csatolják az Európai Parlament eljárási szabályzatához.

V. CÍM

DOKUMENTUMOK KIADÁSA

21. cikk

Kiadás

(1) A dokumentumokat másolat formájában vagy elektronikus formátumban szolgáltatják, a kérelmező preferenciájának teljes mértékű figyelembevételével.

(2) Amennyiben egy dokumentumot az Európai Parlament vagy egy másik intézmény már kiadott és az könnyen hozzáférhető, az Európai Parlament hozzáférést biztosíthat a dokumentumhoz azáltal is, hogy tájékoztatást ad a kérelmezőnek a kért dokumentum megszerzésének módjáról.

22. cikk

A válasz költsége

(1) A másolatok elkészítésének és küldésének költsége a kérelmezőre terhelhető. Ez a díj azonban nem haladhatja meg a művelet tényleges költségét.

(2) A helyszíni betekintés, a húsznál kevesebb A4-es oldalból álló másolat és az elektronikus formában történő vagy a nyilvántartáson keresztül történő közvetlen hozzáférés ingyenes.

23. cikk

Nagyon nagy terjedelmű dokumentumokra vonatkozó kérelmek

(1) A húsz A4-es oldalt meghaladó dokumentumok kiadásának díja 10 euró, továbbá oldalanként 0,030 euró.

(2) Ennek a díjnak az összegét, a főtitkár javaslata alapján, az Európai Parlament Elnökségének határozata útján felül lehet vizsgálni.

(3) A továbbítás egyéb eszközeihez kapcsolódó kiadásokról a főtitkár határoz, de azok nem haladhatják meg a művelet tényleges költségét.

(4) A nagyon hosszú dokumentumokra vagy nagyszámú dokumentumra vonatkozó megismételt vagy egymást követő kérelmek esetében az Európai Parlament informálisan egyeztethet a kérelmezővel abból a célból, hogy megoldást találjanak.

(5) Ez a határozat nem érinti a közzétett dokumentumokat, azokra továbbra is saját árrendszerük vonatkozik.

24. cikk

További, fordítással kapcsolatos költségek

Amennyiben a kérelmező a rendelkezésre álló nyelvektől eltérő nyelvre kér fordítást, az Európai Parlament a szabadúszó fordítói rendszerben történő külső fordításoknál érvényes vállalkozói díjszabást alkalmazza.

VI. CÍM

ALKALMAZÁS

25. cikk

Alkalmazás

Ezt a határozatot az 1049/2001/EK rendelet rendelkezéseinek és az Európai Parlament eljárási szabályzatának sérelme nélkül és azok kellő figyelembevétele mellett kell alkalmazni.

26. cikk

Felülvizsgálat

Ezt a határozatot a hatálybalépésétől számított két év elteltét követően felülvizsgálják. Ebből a célból az Európai Parlament főtitkára jelentést nyújt be e határozat végrehajtásáról.

27. cikk

Hatálybalépés

Ez a határozat az Európai Közösségek Hivatalos Lapjában való kihirdetésének napján lép hatályba. Az e határozat által létrehozott dokumentum-nyilvántartás 2002. június 3-i hatállyal jön létre.

Kelt Brüsszelben, 2001. november 28-án.

az Elnökség részéről

az elnök

Nicole Fontaine

--------------------------------------------------